**A red outline of a person holding a flag

Description automatically generatedA red and black shield with a black eagle

Description automatically generated**

**REPUBLIKA E SHQIPËRISË**

**RELACION**

**PËR PROJEKTVENDIMIN**

**PËR**

**PJESËMARRJEN NË KRIJIMIN E PERSONIT JURIDIK SI SUBJEKT I KOMPETENCAVE TË PËRBASHKËTA ME VETËQEVERISJEN VENDORE PËR RRITJEN E KAPACITETEVE TË QEVERISJES VENDORE TË REPUBLIKËS SË SHQIPËRISË**

**I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Ministri i Shtetit për Pushtetin Vendor është angazhuar në përgatitjen e këtij projektvendimi në përputhje me fushën e veprimtarisë shtetërore që ka në kompetencë të përcaktuar në VKM nr. 557, datë 04.10.2023 “*Për përcaktimin e fushës së përgjegjësisë shtetërore të Ministrit të Shtetit për Pushtetin Vendor*”.

Objekt i këtij projektvendimi është:

* Dhënia e miratimit nga ana e qeverisjes qëndrore, Këshilli i Ministrave, për pjesëmarrjen në krijimin e personit juridik si subjekt i kompetencave të përbashkëta midis qeverisjes qendrore dhe asaj vendore, me qëllim rritjen dhe forcimin e kapaciteteve të nëpunësve civilë, punonjësve të institucioneve dhe ndërmarrjeve në varësi të NJVV-ve, si dhe të zgjedhurit vendorë.
* Përcaktimi i përfaqësimit në këtë subjekt i qeverisjes qendore si dhe efekteve financiare që do të përballohen nga Këshilli i Ministrave.
* Pjesëmarrja në krijimin e strukture të qëndrueshme për rritjen e kapaciteteve të zyrtarëve të NJVV-ve në funksion të qeverisjes së mirë, procesit të integrimit në BE si dhe ofrimit të shërbimeve cilësore për komunitetet vendore.

Qëllimet dhe objektivat e këtij projektvendimi janë në përputhje me Programin e Qeverisë 2021-2025.

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTEVE TË TJERA POLITIKE**

Ky projektvendim është pjesë e programit të Përgjithshëm Analitik të Projektakteve për vitin 2024. Projektvendimi është në përputhje edhe me Strategjinë Kombëtare për Decentralizimin dhe Qeverisjen Vendore, 2023-2030”[[1]](#footnote-1). Masa 6.1.2 e objektivit të politikës 6 të kësaj strategjie përcakton krijimin e një strukture të dedikuar trajnimi për administratën në nivel të qeverisjes vendore, duke përfshirë të zgjedhurit vendorë.

Ky projektvendim është në përputhje me “Programin e Qeverisë 2021-2025”.

**III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Ministri i Shtetit për Pushtetin Vendor sipas VKM nr.557, datë 04.10.2023 “*Për përcaktimin e fushës së përgjegjësisë shtetërore të Ministrit të Shtetit për Pushtetin Vendor*” bashkërendon punën për hartimin e politikave dhe përgatitjen e akteve ligjore dhe nënligjore të lidhura me veprimtarinë e njësive të vetëqeverisjes vendore (pika 2), si dhe kryen edhe funksione dhe veprimtari të tjera brenda fushës së përgjegjësisë apo që nuk i janë ngarkuar specifikisht një organi apo institucioni tjetër shtetëtor, por që kanë të bëjnë me vetëqeverisjen vendore (pika 3, shkronja f).

Vetëqeverisja vendore në Shqipëri përballet me sfida të konsiderueshme në menaxhimin efektiv të burimeve, hartimin dhe zbatimin e politikave për zhvillimin e qëndrueshëm të territoreve dhe komuniteteve, si dhe ofrimin e shërbimeve cilësore për qytetarët. Procesi i decentralizimit të funksioneve tek bashkitë si dhe rritja e kërkesave për shërbime nga qytetarët dhe komunitetet e bëjnë të domosdoshme rifreskimin, përmirësimin dhe avancimin e njohurive dhe aftësive të zyrtarëve vendorë. Gjithashtu edhe politikat kombëtare për të modernizuar administratën publike si dhe për të digjitalizuar qeverisjen dhe shërbimet administrative, bëjnë të domosdoshme kualifikimin, profesionalizimin dhe modernizimin e administratës publike të NJVV-ve.

Ngritja e strukture të dedikuar për trajnim është thelbësore për t'i mundësuar pushtetit të qeverisjes vendore përballimin e sfidave në kuadër të integrimit në BE dhe atyre për zhvillim të qëndrueshëm. 70% e *acquis* zbatohet nga qeveritë vendore në nivel bashkiak dhe rajonal[[2]](#footnote-2); NJVV-të do të kenë një rol të rëndësishëm në këtë proces, prandaj niveli i njohurive dhe aftësive të zyrtarëve të NJVV-ve, për të përballuar këto procese merr një rëndësi të veçantë.

Ligji nr.139/2015 “Për Vetëqeverisjen Vendore” ka përcaktuar funksionet e NJVV-ve dhe të drejtën dhe detyrimin për trajnimin e zyrtarëve (punonjësit dhe të zgjedhurit vendorë) në mënyrë që ato të ushtrojnë këto funksione sipas ligjit, standarteve, me efektivitet, eficencë dhe në përputhje me strategjitë dhe prioritetet kombëtare. Në ligj parashikohet trajnim sistematik dhe buxhetor i stafit të NJVV-ve. Në këtë kuadër, kryetari i bashkisë duhet të marrë masa për kualifikimin dhe trajnimin e personelit të administratës, të institucioneve arsimore, sociale, kulturore e sportive (Neni 64/h), ndërkohë këshilltarët kanë të drejtën e formimit profesional, sipas një programi të miratuar nga këshilli bashkiak (Neni 51/4 ).

ASPA dhe institucione të tjera shtetërore ofrojnë një grup shërbimesh trajnimi për NJVV-të sipas parashikimeve ligjore, por ato mbeten të pamjaftueshme përkundrejt sfidave që ato përballen dhe pritet që të përballen në kuadër të procesit të integrimit në BE.

Në vitin 2022, bashkitë kanë shpenzuar mesatarisht rreth 0,0275% të buxhetit vendor për të mbështetur trajnime të stafit të bashkive. Ndërkohë që numri i individëve zyrtarë të NJVV-ve ka variuar nga rreth 21,442 (2015), në rreth 32,000 (2021), 37,518 (2022), dhe rreth 39,000 (2023), nga NJVV-të, sipas të dhënave të ASPA, në vitin 2022, janë trajnuar online 1,598 individë (4,737 pjesëmarrës nga të cilat 4,569 me statusin e nëpunësit civil). Ndërkohë për periudhën 2019-2023 nga ASPA janë trajnuar punonjës dhe të zgjedhur të NJVV-ve, përmes 234 temave të trajnimit, nga të cilat 49 (21%) tema sektoriale dhe 185 (79%) tema horizontale. Në periudhën Janar-Gusht 2024 ASPA trajnoi online 3,692 pjesëmarrës nga NJVV-të.[[3]](#footnote-3)

Trajnimet janë fokusuar kryesisht në përmbushjen e nevojave të përgjithshme horizontale, duke mos adresuar në mënyrë të gjerë dhe të thelluar temat vertikale që lidhen me funksionet dhe shërbimet specifike sektoriale të qeverisjes vendore. Për pasojë, NJVV-të nuk kanë arritur të plotësojnë nevojat specifike të punonjësve të tyre, duke krijuar një hendek të madh në përmbushjen e kërkesave për trajnim. Kjo sjell në pah nevojën për një qasje më të integruar dhe të qëndrueshme, që të përmbushë kërkesat në rritje për shërbime cilësore dhe të ndihmojë në ndërtimin e kapaciteteve të zyrtarëve të qeverisjes vendore.

Personi juridik subjekt i kompetencave të përbashkëta do të ofrojë një gamë të gjerë shërbimesh për të mbështetur dhe përmirësuar kapacitetet e NJVV-ve në Shqipëri duke përfshirë hartimin e kurrikulave dhe ofrimin e trajnimeve të specializuara, administrimin e platformës për menaxhimin dhe ndarjen e njohurive, rrjetëzimi dhe bashkëpunimi, ofrimi i ekspertizës dhe shërbimeve të konsulencës ndaj NJVV-të për zgjidhen e problemeve dhe arritjen e objektivave në lidhje me zhvillimin e burimeve të tyre njerëzore.

Synohet që ofrimi i trajnimeve të përfshijnë tema specifike dhe sektoriale “vertikale” mbi funksionet e NJVV-ve dhe me 41 shërbimet e vetëqeverisjes vendore të tilla si Zhvillimi i Territorit, Infrastruktura dhe Shërbimet Publike, Shërbimet Sociale; Mbrojtja e Mjedisit; Bujqësia; Zhvillimi Rural; Pyjet dhe Kullotat Publike; Zhvillimi Ekonomik Vendor, Siguria Publike, etj. Programet e trajnimit do të hartohen bazuar në vlerësimin e nevojave për trajnim si dhe duke u koordinuar me ASPA për të mos patur mbivendosje të trajnimeve të ofruara.

Përfituesit kryesorë të shërbimeve janë nëpunësit civilë dhe punonjësit e institucioneve dhe ndërmarrjeve në varësi të NJVV-ve, si dhe të zgjedhurit vendorë, që përbëjnë rreth 39,000 persona. Konkretisht:

* **Zyrtarë bashkikë**: Rreth 38,000 nga të cilët rreth 6,000 nëpunës civilë dhe rreth 32,000 jo-nëpunës civilë.
* **Të zgjedhur vendorë**: 1,674 (61 kryetarë bashkie, 12 kryetarë të këshillave të qarqeve, 1,613 këshilltarë bashkiakë).

Kjo përfshirje e gjerë ndihmon në përmirësimin e performancës së qeverisjes vendore dhe në rritjen e cilësisë së shërbimeve për qytetarët.

Nga pikëpamja organizimit dhe funksionimit, projektvendimi krijon premisat e nevojshme ligjore për krijimin e një personi juridik si subjekt të kompetencave të përbashkëta në përputhje me parashikimet e Ligjit nr.139/2015, neni 14 (5). Kështu, dy ose më shumë njësi të vetëqeverisjes vendore, brenda një qarku apo midis qarqeve të ndryshme, si dhe me institucione të qeverisjes qendrore, mund të lidhin marrëveshje të përbashkët për krijimin e një personi juridik të ndarë nga palët, të cilit i japin autoritet dhe kompetenca të caktuara. Në kuptimin e këtij ligji, ky person juridik quhet subjekt i kompetencave të përbashkëta. Për secilën palë përcaktohet ndihmesa financiare, ndihmesa me shërbime, ndihmesa me pajisje dhe me punonjës të kualifikuar ose çdo aset tjetër i nevojshëm për përmbushjen e objektivave.

Ligji parashikon të drejtën për të krijuar person juridik dhe në linjë me parashikimet e Kodit Civil (nenet 24 dhe 26), personi juridik mund të jetë edhe shoqëri, shoqatë, fondacion dhe ent me karakter privat, të cilat e fitojnë personalitetin juridik në mënyrën e caktuar nga ligji.

Nisur nga fakti që në këtë ndërmarrje angazhohen të ndërlidhen dhe ndërveprojnë nivele të ndryshme të qeverisjes (qendrore dhe vendore), propozohet të krijohet një Organizate Jo-Fitimprurëse (OJF) në përputhje me Ligjin nr.8788/2001 “Për organizimin dhe funksionimin e OJF-ve”, ndryshuar. Ky opsion ka të njëjtën referencë ligjore si modeli i SHA-ve të Ujësjellës-Kanalizimeve, dhe ofron pavarësi në vendimmarrje dhe financim.

Kjo bazë ligjore mundëson krijimin e një OJF-je që garanton pavarësinë qeverisëse, funksionale dhe financiare si dhe siguron qëndrueshmërinë afatgjatë të saj, lejon fleksibilitet në mbledhjen dhe menaxhimin e fondeve nga burime të ndryshme përfshirë donatorët, ndërkohë që garanton përfshirje të barabartë të aktorëve të qeverisë qendrore dhe atyre vendore në qeverisjen, politikëbërjen, vendimmarrjen dhe financimin e saj.

Themelimi i OJF-së si subjekt i kompetencave të përbashkëta midis qeverisjes qëndrore dhe NJVV-ve, përmes aktit themelues dhe statutit, kërkon në të njëjtën kohë miratimin nga të gjithë këshillat bashkiakë dhe këshillat e qarqeve të anëtarësuara pranë NJVV-ve, si dhe autorizimin e Këshillit të Ministrave për pjesëmarrjen e qeverisjes qendrore në këtë subjekt.

Nga ana e qeverisjes vendore në funksion të realizimit të kësaj iniciative, me vendim të datës 4.09.2024 të Asamblesë së Përgjithshme të Shoqatës për Autonominë Vendore (SHAV) është dakortësuar angazhimi në bashkëfinancimin e OJF-së në vlerën 50% të shpenzimeve operacionale dhe të trajnimeve.

Me anë të shkresës nr.532 prot., datë 18.09.2024 të Agjencisë për Mbështetjen e Vetëqeverisjes Vendore drejtuar të 61 kryetarëve të bashkive në vend, është kërkuar konfirmimi për marrjen e masave për përfshirjen e vlerës (kontributit financiar për secilën bashki mbi bazën e numrit të punonjësve) në parashikimin e buxhetit të secilës bashki për vitin 2025.

Në përgjigje të kësaj shkrese, kryetarët e 59 bashkive në vend kanë konfirmuar respektivisht kuotën për vitin 2025 dhe vlerën përkatëse që është përfshirë në buxhet.

Sa më sipër, përbën elementin thelbësor në avancimin e procesit për krijimin e subjektit të kompetencave të përbashkëta midis qeverisjes qendrore dhe NJVV-ve, që do të pasohet me miratimin nga të gjithë këshillat bashkiakë dhe këshillat e qarqeve të anëtarësuara pranë NJVV-ve përkatëse në SKP sipas parashikimeve në Ligjin nr.139/2015 të ndryshuar. Miratimi në këshillat bashkiak është në proces në shumë bashki. Me përmbylljen e këtij procesi do të vijohet me regjistrimin e OJF-së në Gjykatën e Juridiksionit të Përgjithshëm Tiranë në përputhje me parashikimet e Ligjit nr.8788/2001 “Për organizimin dhe funksionimin e OJF-ve”, ndryshuar.

**IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Baza ligjore mbi të cilën është hartuar ky projektvendim është neni 100 i Kushtetutës, si dhe neni 14, pika 5 i Ligjit nr.139/2015 “Për vetëqeverisjen vendore”.

**V. VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Ky projektvendim nuk ka për qëllim përafrimin me *Acquis Communautaire.*

**VI. PËRMBLEDHJE SHPJEGUESE E PËRMBAJTJES SË PROJEKTAKTIT**

Nga pikëpamja teknike, projektakti **përmban 7 pika**. Secila pikë përmban dispozita, të cilat parashikojnë rregullime specifike që lidhen me krijimin dhe funksionimin e subjektit të kompetencave të përbashkëta, për sa i takon qeverisjes qendrore.

**Në pikën 1** parashikohet që pjesëmarrja e Këshillit të Ministrave në krijimin e personit juridik si subjekt i kompetencave të përbashkëta me vetëqeverisjen vendore për realizimin e trajnimeve të të zgjedhurve, nëpunësve civilë dhe punonjësve të tjerë në njësitë e vetëqeverisjes vendore me qëllim rritjen e performancën së tyre, për të mbështetur standardet etike dhe vlerat e shërbimit publik, për t'u shërbyer komuniteteve dhe për t’i ndihmuar ato në përmbushjen e sfidave të hartimit, buxhetimit, zbatimit të legjislacionit, integrimit në Bashkimin Evropian dhe politikave publike.

**Sipas pikës 2,** Këshilli i Ministrave autorizon, të nënshkruajë statutin dhe Aktin e themelimit të personit juridik subjekt i kompetencave të përbashkëta, Drejtorin e Përgjithshëm të Agjencisë për Mbështetjen e Vetëqeverisjes Vendore.

**Në piken 3** parashikohet roli i Ministrit përgjegjës për çështjet vendore i cili merr pjesë, në emër dhe për llogari të Këshillit të Ministrave në Komitetin Drejtues të personit juridik subjekt i kompetencave të përbashkëta.

**Pika 4** parashikon modalitetet e kontributit financiar. Kështu, kontributi financiar vjetor i Këshillit të Ministrave përballon kostot fillestare të themelimit të personit juridik subjekt i kompetencave të përbashkëta dhe jo me pak se se 50 % të kostove operacionale të funksionimit të këtij personi juridik per tre vitet e para të funksionimit të tij.

**Pika 5** parashikon se kontributi financiar është pjesë e buxhetit të Agjencisë për Mbështetjen e Vetëqeverisjes Vendore dhe i kalon personit juridik subjekt i kompetencave të përbashkëta me fillimin e aktivitetit dhe në vijim brenda muajit mars të çdo viti.

**Në pikën 6,** ngarkohen Agjencia për Mbështetjen e Vetëqeverijes Vendore, Shkolla Shqiptare e Administratës Publike, Departameni i Administratës Publike dhe Ministri i Financavetë caktojnë përfaqësuesit e tyre në Këshillin Drejtues të personit juridik subjekt i kompetencave të përbashkëta brenda 30 ditesh nga data e regjistrimit të tij në regjistrin e OJF-ve pranë Gjykatës së Shkallës së Parë të Juridiksionit të Përgjithshëm Tiranë. Universiteti i Tiranës brenda 30 ditësh nga data e regjistrimit ftohet të caktojë përfaqësuesin e tij në Komitetin Drejtues.

**Pika 7** parashikon se ngarkohet Ministri përgjegjës për çështjet vendore, Ministria e Financave, Shkolla Shqiptare e Administratës Publike, Departameni i Administratës Publike dhe Agjencia për Mbështetjen e Vetëqeverisjes Vendore për zbatimin e këtij vendimi.

Ky vendim hyn në fuqi pas botimit në “Fletoren Zyrtare”.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Për zbatimin e këtij projektvendimi ngarkohen Ministri përgjegjës për çështjet vendore, Ministria e Financave, Shkolla Shqiptare e Administratës Publike, Departameni i Administratës Publike dhe Agjencia për Mbështetjen e Vetëqeverisjes Vendore.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektvendimi është hartuar nga grupi i punës i ngritur me Urdhër të Kryeministrit nr.6, datë 12.01.2024 “*Për ngritjen e grupit të punës për zhvillimin e kapaciteteve të zyrtarëve dhe të zgjedhurve vendor*”. Pjesë e grupit të punës ishin Agjencia për Mbështetjen e Vetëqeverisjes Vendore, Departamenti i Administratës Publike Shkolla Shqiptare e Administratës Publike, Drejtoria e Financave Vendore pranë Ministrisë së Financave, Drejtoria e Kodifikimit pranë Ministrisë së Drejtësisë, shoqatave të njësive të vetëqeverisjes vendore (SHAV dhe SHKQSH). Projektvendimi reflekton dakortësinë e grupit të punës.

Puna e grupit të punës u mbështet edhe nga “Bashki të Forta” (BtF) projekt i inicuar dhe i financuar nga Agjencia Zvicerane për Zhvillim dhe Bashkëpunim (SDC) dhe Qeveria e Suedisë, dhe i zbatuar nga Helvetas.

Projektvendimi i dërgohet për mendim Ministrisë së Drejtësisë, Ministrisë së Financave, Ministrit të Shtetit për Administratën Publike dhe Antikorrupsionin, Departamenti i Administratës Publike, Shkolla Shqiptare e Administratës Publike, si dhe Universitetit të Tiranës. Ky vendim do t’i nënshtrohet edhe konsultimit në Këshillin Konsultativ midis qeverisjes qendrore dhe vendore sipas VKM-së nr. 244, datë 17.4.2024“*Për mënyrën e organizimit e të funksionimit të këshillit konsultativ të qeverisjes qendrore me vetëqeverisjen vendore*„. Pas reflektimit të komenteve nga institucionet e lartpërmendura, projektvendimi dërgohet për shqyrtim dhe miratim në Këshillin e Ministrave.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Ky projektakt ka efektet financiare si më poshtë:

Me qëllim realizimin e ngritjes, qeverisja qëndrore (nëpërmjet AMVV-së) do të financojë kostot fillestare, ndërsa shpenzimet operative dhe të trajnimit do të ndahen në mënyrë të barabartë (50%- 50%) midis qeverisë qendrore dhe NJVV-ve gjatë tre viteve të para të planit financiar. Ndarja e përqindjeve të kostove mund të ndryshojë në planin e ri strategjik dhe financiar pas vitit të tretë, me vendim të Bordit të OJF-së, ku NJVV-të pritet të mbulojnë një përqindje më të lartë për shërbimet e marra.

Opsioni i bashkëfinancimit propozuar nënkupton:

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| - Kostot fillestare të ngritjes së Akademisë (investimet fillestare) – mbulohen qeveria qëndrore (përllogaritur në vlerën e 381,016 €);  - Kostot e operacionale dhe të trajnimit- ndahen në mënyrë të barabartë ndërmjet qeverisë dhe NJVV-ve (50%-50%), në tre vite (të përllogaritura 1,163,933 € në total secila palë).  Tabela 1. Parashikimi i përgjithshëm i buxhetit 3-vjecar sipas kategorive kryesore të buxhetit   |  |  |  |  |  | | --- | --- | --- | --- | --- | | Kategoria | viti i. | viti ii. | viti i.ii. | Total sipas kostove | | Investimi fillestar | **381,016 €** |  |  | **381,016 €** | | Operacionale | 307,182 € | 307,182 € | 307,182 € | 921,547 € | | Module | 37,500 € | 85,000 € | 90,000 € | 212,500 € | | Trajnime | 226,626 € | 442,285 € | 524,907 € | 1,193,819 € | | Totali Vjetor | **952,325 €** | **834,468 €** | **922,090 €** | **2,708,882 €** | |

**MINISTRI I SHTETIT PËR PUSHTETIN VENDOR**

**Arbjan MAZNIKU**

1. Miratuar me VKM nr.252, datë 20.4.2023 “PËR MIRATIMIN E STRATEGJISË NDËRSEKTORIALE PËR DECENTRALIZIMIN DHE QEVERISJEN VENDORE 2023–2030, TË PLANIT TË SAJ TË VEPRIMIT 2023–2025 E TË PASAPORTËS SË INDIKATORËVE” [↑](#footnote-ref-1)
2. Po aty. [↑](#footnote-ref-2)
3. Faqja në internet e Shkollës Shqiptare të Administratës Publike (ASPA). [↑](#footnote-ref-3)